Informațiile disponibile arată că în acest moment la rețeaua de distribuție a gazelor naturale, cu o lungime de circa 40.000 de kilometri, sunt conectați aproximativ 3,5 milioane de consumatori casnici, peste 90% din aceștia fiind alimentați prin conductele gestionate de Distrigaz Sud Rețele, companie deținută de francezii de la ENGIE, cel mai mare furnizor local de gaze, și Delgaz Grid, firmă care se află în portofoliul nemților de la E.ON.   Cele 3,5 milioane de locuințe conectate la rețeaua de distribuție a gazelor reprezintă mai puțin de jumătate din numărul de locuințe local, lemnele fiind în continuare una dintre cele mai populare surse de căldură din România, o țară care anul trecut a împlinit zece ani de la aderarea la UE și care se pregătește să-și exporte gazul din Marea Neagră în regiune.